Diefstal op Ramaphosa-plaas: Namibiese polisiehoof ontken toesmeerderyPres. Cyril Ramaphosa (Foto: STEFAN HEUNIS/AFP) Namibië se polisiehoof het ontken dat dié land enigsins gehelp het om die rooftog by pres. Cyril Ramaphosa se luukse plaashuis toe te smeer. Ramaphosa word daarvan beskuldig dat hy ŉ inbraak in 2020 op sy plaas waar diewe na bewering $4 miljoen gesteel het, probeer geheim hou het. Sebastian Ndeitunga, Namibië se polisiehoof, het in ŉ verklaring gesê die owerhede het in 2020 bankrekeninge, lodges, huise en voertuie wat na bewering met die gesteelde kontant gekoop is, gevries. Imanuwela David, die vermeende baasbrein agter die rooftog, is glo deur die hoof van ŉ groot vissersmaatskappy en ŉ polisiebeampte van die grens af in Namibië ingebring, het Ndeitunga gesê. Nadat die Suid-Afrikaanse owerhede glo geweier het om te bevestig dat ŉ misdaad werklik gepleeg is, is die bewaringsbevel gekanselleer en die bates vrygestel. Die ondersoek was nie op ŉ formele versoek gegrond nie, maar is van stapel gestuur nadat ŉ polisiebeampte van albei lande in 2020 langs die grens ontmoet het, het Ndeitunga gesê. Hy het ontken dat daar “vuil werk vir pres. Ramaphosa” gedoen is. “Ons weerlê ook bewerings van marteling of ontvoering van die verdagte. Daar is ’n gesamentlike ondersoek aan die gang tussen die Namibiese polisiemag en die Suid-Afrikaanse Polisiediens,” het hy bygevoeg. Die Namibiese president, Hage Geingob, het ook vroeër ontken dat hy sy amp onvanpas gebruik het om Ramaphosa te help om die voorval toe te smeer. Arthur Fraser, die voormalige kommissaris van korrektiewe dienste, het intussen Woensdag met die Valke vergader oor die strafregtelike klagte wat hy onlangs teen Ramaphosa aanhangig gemaak het. Fraser sê in ’n verklaring hy het die Valke van bykomende inligting verskaf om hul by te staan in hul ondersoek na die voorval op Ramaphosa se wildsplaas Phala Phala. Fraser het strafregtelike aanklagte by die polisie teen Ramaphosa aanhangig gemaak omdat hy glo nie die diefstal by die owerhede aangemeld het nie. Fraser beweer die rowers het destyds met Ramaphosa se huiswerker saamgespan en dat Ramaphosa die voorval van die “Suid-Afrikaanse Polisiediens (SAPD) en/of Suid-Afrikaanse Inkomstediens (SAID) weggesteek het”, asook dat die verdagtes in die saak ontvoer, ondervra en toe omgekoop is vir hul stilswye oor die voorval.